Ing tanggal 5 Dhésèmber 2014, "Deadline" nglaporaké yèn Tom Hanks bakal dadi juru paraga salah sawijiné filem kang diangkat novèl anggitané Dave Eggers kang dibabar taun 2013 sesirah "The Circle." Ing proyek iki, James Ponsoldt didhapuk nganggit skénario lan dadi sutradara. Wektu kuwi, durung ana studio lan kang nanggung biaya ing proyek iki, nanging Tom Hanks lan Gary Goetzman sumadya tumindak minangka prodhuser liwat perusahaané, Playtone. Ing sasi Januari 2015, "THR" mratelakké yèn Anthony Bregman bakal dadi sutradara filem iki liwat perusahaané, Likely Story bebarengan karo Ponsoldt, Hanks lan Goetzman. Tanggal 11 Mèi 2015 diumumaké yèn Image Nation Abu Dhabi sumadya nanggung sagung biaya tumrap kabutuhan prodhuksi filem iki, bareng karo Walter Parkes lan Laurie MacDonald, sawatara IM Global arep dadi juru dum sadonya. Ing tanggal iku uga, Alicia Vikander didhapuk minangka salah sawijiné paraga. Ing tanggal 23 Mèi 2015, "Deadline" ndungkap yèn juru gawé filem iki nawakaké Emma Watson supaya dadi paraga baku wanita, amarga Vikander mundur jalaran ora jumbuh jadwal kagiyatané, sawisé mbyawarakaké yèn dhèwékè arep main ng filem "Jason Bourne" lan "Assassin's Creed".